Cesarhanmun/geonobi-data huggingface dataset:
地名: 楊州 (京畿道, 牧)
年: 1601.0

○己丑/卯正, 上御別殿, 講《周易》。 侍讀官趙守翼, 進講《頤卦》, 自《頤》序卦, 止養德養身切務。 講畢, 領事尹承勳進曰: "臣受恩暇, 掃墳楊州地, 敬差官李卿雲, 以量田事, 時在其處, 方欲打量, 而委官書員及百姓之欺隱結卜者, 盡皆逃散, 卿雲留十七日, 而時未始役矣。 牧使宋應洵, 極以爲悶, 每面定開諭品官布告, 而亦不能禁矣。 假使差錯處治罪, 國家若有紀綱, 則何敢如此乎? 命令政敎, 出於紀綱。 紀綱如此, 何事能爲? 非徒外方, 京中亦然。 頃日廉謹更選及大提學圈點時, 大臣自早朝來會, 而宰臣則午後方到。 雖屢催促, 亦無奈何。 朝廷如此, 外方不須言矣。 臣前爲兵曹判書觀之, 每有坐起, 郞廳不肯齊到, 今日甲者稱病, 則明日乙者稱病, 輪回不來。 常時官府, 堂上若出入, 則郞廳有祗迎送之規, 而亂後苟簡, 盡廢不行。 六曹如此, 他各司可知矣。 世道陵夷, 如水就下, 不可復回。 且人心亦誤, 如慶尙一道, 素號多儒, 昔者上道, 則有李滉在, 以學問相尙。 下道則有曹植在, 以節義相高, 故風俗頗有可觀, 近聞亦爲誤入, 今則鄕中出風憲, 有司小有嫌怨, 以陷人爲事, 停擧等事, 任意爲之, 至於所甚惡者, 則書殺字、流字、杖字, 群會圈點, 若殺字點多, 則搆以死罪, 流字、杖字, 亦依此規云。 皆由國家無紀綱而然也。 土主則不須言, 觀察、體察等營門, 亦皆譏察云, 此漸不可長也。 嶺南頗號淳厚, 而誤入至此。 今者觀察、體察, 皆見蔑, 則朝廷必從而見輕矣, 他日之憂, 非細矣。" 掌令趙翊曰: "故安陰縣監郭䞭, 以才行拜官。 丁酉年入黃石山城, 與守城將金海府使白士霖, 約爲共守。 及賊來, 士霖率精兵, 棄城先走, 郭䞭與其二子一女, 同死其中, 南方之人, 至今嘆服。 令監司立表, 以旌忠烈, 豈非國家勵節之典乎? 且其門中, 只有四寸孫云。 特命破格立後, 以祀忠魂可也。" 正言金止男曰: "近日自上頻御經筵, 接語臣僚, 
                〔解得〕
              文義, 則聖學高明, 臣僚固無以補益矣。 若自上文義之外, 更加雍容開納, 則臣僚策勵, 庶有盡達之路, 而養威儀, 則非不足也, 而但乏開導之意, 故雖有陳啓之事, 多有未盡所懷。 從容論說, 以示可否, 則聖德之裨益, 不小矣。 自上淵默過度, 延問臣隣之意, 似爲欠矣。" 特進官李忠元曰: "今日《頤卦》講論矣。 自上養德爲第一工夫, 養德以及養賢可也。 養賢之外, 次當養兵。 我國雖十年兵敗之餘, 豈乏人民? 但略不動念設施, 故人皆不樂爲軍, 我國閑遊者最多。 小臣之意, 當先移文八道, 爲戶牌之法, 盡得漏丁, 雖私賤, 可以爲軍者屬兵, 其餘盡皆收稅, 則所徵必不細矣。 以此皆爲助兵之資, 則庶可成形矣。 《大典》有各道鹽盆漁箭, 貿穀補軍資之規。 我國, 八道沿海, 皆出魚鹽。 若稍收拾兵糧, 亦豈至不足乎? 古者軍興, 至有榷酒沽之時。 況此應行之事乎? 至於屯田之事, 雖曰設行, 而任事者不能盡力, 只貽弊端, 而無實效。 養兵一事, 必須更張, 然後可以爲矣。 臣近見朝報, 老酋欲爲出來授職云, 顯有窺覘之計。 雖領二三千騎, 來犯我國西邊, 萬無抵敵之勢。 特令大臣, 各別論議養兵之事, 另加着實施行幸甚。" 趙守翼曰: "尹承勳所啓之辭, 其憂則是, 其言則非。 所謂紀綱, 皆出於君相。 承勳身居相位, 所當恢張紀綱可也, 但陳弊於 上前而已, 有若無位者然, 甚不可也。 俚諺相傳, 黃喜爲相, 金宗瑞爲判書, 以事下宗瑞于庭, 受朝目云。 爲政丞者, 使以下宰相, 不畏國法, 皆三公之不能檢飭而然也。 朝廷有紀綱, 然後外方有之。 今下官不畏上官, 下人不畏官員, 稍有厭避, 輒爲呈告, 書出朝報, 無日無之。 此皆無紀綱而然也。 李忠元陳養兵之事, 臣亦有所懷。 雖知其難成, 不敢不陳。 近來訓鍊都監, 以給保一事, 經歲不能爲。 都監之軍, 其數雖未詳知, 多不過三千矣。 中朝一將官所率, 亦不如此之少也, 而尙不能給, 外方軍士, 何能盡給乎? 國無十餘萬兵, 而何可以成形乎? 軍數若多, 則給保丁夫, 亦隨而多矣。 見存閑丁, 雖盡括出, 固難充給。 小臣愚意, 私賤之法, 只在我國。 天生蒸民, 賦與必均。 落地之時, 已分貴賤, 此甚無謂。 我國之規, 雖甚庸陋者, 祖先稍有奴婢, 則安坐而享公侯之樂, 安有此理? 先儒謂井田之法, 必於天下大亂後可行也。 今國勢一髮, 雖有奴婢者, 亦不敢言, 須以中原之法, 宰相以下, 量給所率家丁私賤, 永爲革罷, 爲軍可也。 昔在高麗, 置征東行省之時, 唐官問私賤之法, 欲罷之, 其時君相止之云。 此皆庸君、庸相之所見, 何足與議? 今則 國運向泰, 百度惟新之日, 不可固守前日謬規也。 恢復之事, 豈可以談笑揖讓爲之乎? 固大有爲可也, 而今變生十年, 無一可觀。 如此則雖無外患, 內亂可憂。 況老酋已生窺覘之計, 南寇亦有再肆之釁。 憂虞萬端, 而一無可恃, 極爲寒心。" 巳時罷黜。
地名: 楊州 (京畿道, 牧)
年: 1608.0

○推鞫廳啓曰: "知順、下文乙里以軍器次知辭緣, 加刑窮問。 諱不直招。 所當請刑。 而累經刑訊壓膝火刑之餘, 氣息奄奄, 待蘇加刑。 彦珩、孝一、河大謙、南瑞竝壓膝窮問。 而各項辭緣, 諱不直招, 所當加刑。 而徑斃可慮, 姑爲仍囚待後處置。 凡孫、莫同、愛玄、龍伊、萬金、仁守、金同刑問各二次。 諱不直招, 宜加刑得情。 麻赤其所招, 雖不明言其綢繆之狀, 而亦非全然固諱, 故姑不爲加刑。 待其現出各人捉來, 憑閱後處置。 其中現出在囚冶匠曺命環, 箭鏃槍劍打造云, 刑推鉤問, 現出才人下文乙里、白隱金則推捉上送事, 已爲啓下。 金堤居才人漢守捕捉械繫上送事, 祕密下諭于本道監司。 宮奴尹金
              江華邑內舍音奴家歸在, 此人能射且善造弓云, 都事發遣捉來。 淸林令婢夫稱名人已令禁府都事推捉, 而時未捉來。 軍器寺匠人殺手梁善卿、刀子匠墨伊已爲捉囚, 宜以現出辭緣, 竝刑推得情。 砲手末聞叱致則發遣都事, 尋捕於所居處, 而出往楊州
              光陵近處云。 請發遣都事捉來。 世福刑問二次施爲次納招以爲: ‘鳥銃十柄、弓子五十張、環刀十柄, 渠及莫同、▲(毛/乙)老等, 夫人大宅靑黛甕傍埋置。’ 云, 卽令禁府郞廳馳往同處, 掘出搜覓, 終不能得, 只覓環刀一柄於抹樓而還來。 世福自請偕往搜覓, 仍令都事率世福往尋。 於靑黛甕下掘土之餘, 可容人長, 從穴傍又橫穿大穴, 有雜物藏置之迹。 而已掘去無存, 只有鍮器、沙器若干件及燼餘竹箭破裂者一片矣。 世福以爲: ‘十四日夜, 許澈手自埋置, 我亦從傍見之, 必是井中箭鏃摘奸之後所藏軍器, 還爲掘出’云云。 更遣都事, 其家中可疑處搜覓, 且令執捉許澈而來矣。 世福所招似非飾詐, 故姑不爲加刑。 凡孫招辭現出成昌令事, 更請詰于凡孫, 則以爲: ‘淸林令之隣近居生者, 年歲則差優於今日受刑之宗親’云。 淸林令之隣近宗親, 今日無受刑者。 或云面白顋如栗子, 或云面丹赤鬚黃, 其言不的, 令禁府都事再詢訪於其近處, 而竟未得其人。 李咸居處推問, 則以爲: ‘家在東大門外, 體中面白, 班奴麻赤知之’ 云。 問于麻赤則以爲: ‘無李咸稱名人。 疑是譯官李澈’ 云。 更問于凡孫, 則以爲: ‘錯稱李咸, 似是李澈’ 云。 遣禁府郞廳周訪於所居處, 而兩班、常人皆無此名。 問鄭彦忱居處, 則以爲: ‘更思之, 在舊義禁府內宰牛資生。’ 卽遣禁府郞廳馳往査訪, 終無此人。 渠之招, 昨則以爲在西小門外, 或稱門內, 今則以爲在禁府內, 其名或稱鄭彦忱, 或稱鄭哲, 其言之不的如此。 大槪此人之招, 胡亂荒雜, 全無頭緖, 不足取實。 其所稱盤色間水口軍器埋置處, 遣禁府郞廳, 水口積石處盡數毁撤披覓, 而終無所得。 莫同刑問後招辭: ‘弓子、箭筒、環刀, 夫人大宅翼廊抹樓下埋置。’ 云, 遣郞廳搜覓, 亦無所得。 愛玄刑問後招辭以爲: ‘環刀埋置于馬糞中。’ 云, 遣郞廳搜覓, 而無有矣。 且其所引春介及婢李代所引莫介、世福所引水原
              申奉事, 別無緊關干涉之事, 似不當一一推捉。 凡孫招辭現出李代及因傳敎遣郞廳拿來宮內某某、婢貞富、內論之、禮淑等供辭如此, 何以爲之? 敢稟。" 答曰: "允。 凡孫姑無爲停刑。 所謂李咸無乃李澈乎? 如有李澈, 則雖非譯官, 拿問可也。 且埋置軍器, 已過旬日, 雖至愚之人, 豈有仍存不掘之理乎? 李代現出於凡孫之招, 可刑推得情。 貞富則姑爲仍囚。"
地名: 楊州 (京畿道, 牧)
年: 1614.0

○甲寅二月十四日丙申捕盜大將啓曰: "本月初四日夕時, 臣等得聞逆賊朴致毅往來于楊州境內(之奇), 卽爲發送左右邊軍官各一人, 馳往楊州, 與牧使詳細密議, 窮尋捕獲矣。 至初五日, 祗承祕密備忘記, 臣等又遣軍官各一人, 嚴加戒飭, 使之刻期跟捕。 京畿監司軍官與本州牧使, (一同)各各分散, 或爲掩襲, 或有物色, 備極窮探, 而逆賊朴致毅竟不得捕來。 但幼學韓山斗奴子貴千言說: ‘日入時, 着平郞子荒唐人, 春景家入去’云(云。 春景)。 卽爲搜覓, 則男丁無一人, 只有女人一名。 推問荒唐人及主人去處, 則答以‘春景時在上典韓山斗家, 其餘雜人不知’云。 (云。 其面)只有勸農萬景及春景上典韓山斗, 竝爲捉來矣。" 傳曰: "竝拿囚覈處。" 

○(巳時。)王(御視事廳。) 引見慶尙監司張晩。 王曰: "南邊防備, 日日解弛, 舟師等事及倭營行商禁斷事, 着實申明擧行。" 張晩曰: "小臣壬寅年間爲體察副使, 釜山、東萊暫爲歷觀, 而癸卯年爲全羅監司, (厥後)今已十年, (舟師事, 漸不如初矣。)大槪當初則朝廷專力舟師, 湖南
              (舟師)已滿四十餘隻, 器械、楫物, 極爲精利, 慶尙道舟師, 亦爲堅緻, 賊雖更來, 猶可抵當, 非如今日之疎漏矣。 且舟師必具格軍、糧餉, 然後得以待變。 近來物力漸不如, 古最可慮矣。" 王曰: "緣何以懸殊於前日耶?" 晩曰: "其時則上番軍士, 皆屬舟師, 而各司奴及內奴, 亦爲舟師格軍。 近來則上番軍士及各司奴則皆使上納, 而倭使來時, 亦多接應(之事), 致令物力殫竭。 船隻之數, 雖不減於前日, 而軍備如是虛疎, 脫有事變, 尤極可慮。" 王曰: "在逃諸賊購捕事, 盡力爲之。" 晩曰: "彼賊至今未捕, 極爲怪訝。 我國地方甚狹, 在逃者雖欲不就捕, 不可得已。" 王曰: "上國或隣國外, 若不升天入地, 則何可不捕乎? 此必方伯、守令不爲盡心措捕矣。" 晩曰: "臣子之義, 豈有一日與此賊共活於天地間之理乎? 若不北走胡、南走越, 則可得捕矣。 計慮所及, 敢不盡心?" 承旨權縉曰: "在逃之賊, 無不捕得, 而今則法嚴賞重, 而迄未見捕, 邈然不知去處, 外間或疑其已死云。 國家不幸, 逆變屢起。 曩者鄭汝立雖自斃, 而出於勢之急迫, 非自盡之比。 李景生之死也, 亦出急迫, 至於邊崇福之死, 非自決也, 出於鄭賊之推刃, 則豈獨此賊, 能自勇決哉? 今者開諭八方, 購捕甚急, 而尙未捕之。 無乃自前陰懷逆謀之時, 預爲藏身之所, 及其事發, 此賊或(有漏網而)
              得全耶? 愚慮所及, 不過如此。" 晩曰: "此賊入投倭, 則甚未易, 或有北走胡
              之理矣。" 縉曰: "此賊以潛商, 往來釜山, 或入倭國, 不無其慮。" 晩曰: "小臣在西北時, 常觀胡虜之情, 我境之被擄牛馬, 細瑣之物, 或有還送之時, 若重大之物, 則少無送還之意。 前日會寧
              甫乙下
                下伊
              官奴, 叛入賊中, 而其官奴能造刀子者也。 我國明知其隱匿, 文書間頻請出給, 而(每)不答。 (之)此賊若持物貨投入, 而爲彼虜可用(之)人, 則亦必不爲出給矣。" 王曰: "必無自死之理, 若不走胡, 亦必變形而逃。 卿其開諭人民, 期於必捕。" 晩曰: "當於巡到處, 盡心開諭。" 王曰: "雖聞此賊逃入倭國, 不須明言賊之姓名, 使倭知之, 潛爲(機)
                〔譏〕
              察。" 晩曰: "上敎至當。 若以重施賞格之意開諭, 則人必勉力矣。" 縉曰: "小民不知上購捕之意, 或以當初許接, 而被罪爲慮, 雖見此賊, 有趁不來告之患。 自今以後, 許接人勿爲深治, 以勸他人。 但以重賞之典購之, 則庶或可得矣。" 王曰: "免許接之罪, 重捕賊之賞, 使之勉勵。" 晩曰: "承旨之言好矣。 但藩臣無任意購賞之規, 若成事目下送, 則當盡心奉行。" 縉曰: "前此屢次下送事目矣。" 王曰: "凡敵國之情, 必須詳知, 卿下去詳探馳啓。" 晩曰: "敵情無可知之路。 因留館倭人, 或有微探之事, 其餘則何以知之?" 縉曰: "聞朴賊善唱歌、能造弓, 不無才能。 雖入胡地, 必難致矣。" 王曰: "疑其入胡地乎?" 縉曰: "何以知之? 但我國境內, 無蹤迹可尋, 故云然。 而胡地間事, 不可以知之矣。 上年小臣嘗見, 嶺東
              麟蹄、襄陽等七邑中, 多有深山可藏之地。 而鳥道重疊, 僅得踰越, 則其內有可居可耕之地, 故他道人及本邑人, 或有入居。 而及其鹽醬乏絶, 不得聊活, 然後出來者居多。 此賊曾以筏商, 往來于春川、(猉獜)
                  〔麒麟〕
                
              
              地。 臣之愚意, 或有致疑於此等地矣。" 王曰: "更爲下諭。 或畿甸楊州間, 慮有隱伏之理乎?" 縉曰: "人多遠求, 而忽於近地, 近地之隱伏, 安保其必無乎? 京畿監司處, 下諭爲當。"
地名: 楊州 (京畿道, 牧)
年: 1617.0

○司憲府連啓, 請李升亨削去仕版, 李德泂改正。 又啓曰: "楊州, 王都三輔之一也。 地廣物衆, 其官爲難, 自前必擇可堪者差送, 其意有在。 新牧使許任, 父則官奴, 母則私婢, 卑賤中尤甚者也。 以鍼術發身, 至於錄勳封君, 涯分已踰而國家之酬勞至矣。 在先朝得授麻田, 本郡下吏恥爲使喚, 無一人來迎, 以此啓遞。 及爲永平, 亦不能憚壓, 況此股肱重地乎? 請亟命遞差。 楊根郡守權鵾, 爲人汎濫, 略無顧忌。 下車未久, 急於徵斂, 巧作名色, 萬端侵虐, 民不堪命, 流亡相繼。 請命罷職。 近來國綱解弛, 私情大勝, 法府所囚罪重之人, 擅自出置, 以致逃躱, 極爲寒心。 請當初擅出典獄奉事南宮蓂, 先罷後推, 以杜後弊。 江界在西關絶遠之地, 關防機務, 最爲緊重。 頃者, 本道監司, 洞知本府之殘敗, 專由於武弁之偏差, 欲以文官爲府使, 判臣以武官差出, 具由狀啓矣。 今者府使、判官皆以武臣差出, 殊無相制矯弊之意。 請依本道狀啓, 府使以文官各別擇遣。" 答曰: "李升亨等事, 本道覈實以啓, 其爲民生除猛獸之功, 不可不酬, 勿用煩執。 許任有功之人, 爵秩已高, 差送何傷? 不允。 權鵾事, 徐當發落。 南宮蓂事, 依啓。 江界府使已爲擇差, 仍送可矣。"
地名: 楊州 (京畿道, 牧)
年: 1646.0

○上命下內需司推案于禁府, 禁府以獄事甚重, 請設推鞫, 上從之。 姜氏外宮女婢終一、英玉、克終等三人及鐵原
              寶蓋山比丘尼惠英, 自內獄移于鞫廳。 克終在內獄, 已受四次之刑, 及至鞫廳, 病不能言, 宿昔而斃。 終一、英玉供稱: "曾在外宮, 聞有邊警, 宮中銀寶甚多, 恐不能自隨, 掘階土而埋之, 適有大內宮人見之。 後聞邊報稍定, 復掘而取之而已。 遺書之事, 全所不知也。 又於上年十二月二十五日, 自姜氏出一封裹之物, 長可尺餘, 使之傳致於女僧惠英, 吾等傳之而已, 實不知其何物也。 且姜氏稱修佛事, 以黃金贈惠英者, 前後二百餘兩, 錦綺之屬亦多。 此外更無所知也。" 連加刑訊, 皆無異辭。 英玉遂斃, 終一竄于吉州。 惠英所供, 略曰: "上年十二月二十八日, 自姜氏傳授襆裹之物, 初不知爲何物, 及視之, 乃初生小兒之屍, 而斂以裂衣, 潛懷而行, 投諸楊州大灘云。" 又引僧人敬成及本宮庫直等知狀, 上命勿問。 遣中使, 偕禁府郞, 押惠英往于大灘, 搜覓所投之屍。 惠英旣至大灘, 復曰: "當初投屍之處, 非大灘也。 泝大灘一里許, 有川自楊州流入大灘, 是其處也。" 禁府郞乃與楊州、麻田、積城、連川四邑倅, 使民丁、漁夫七十餘人, 沈網以漉取之, 又令人聯臂入水, 深至於項, 無不窮探, 終無所得。 其下一里許, 卽所謂大灘者也, 深不可測。 禁府郞還報, 上乃命定配惠英。 已而, 下敎曰: "卽今聞之, 此亦詛呪云。 若然則必有同裹之物及書字之事, 更加刑推鉤問後處置。" 及加刑, 惠英只言兒屍之外, 更無他物, 又無書字。 每於訊杖之下, 輒呼死無所告。 鞫廳以聞, 上曰: "初謂大灘, 而後云投於川水, 此無乃不欲覓得之意歟? 情涉姦詐。 其時率去馬夫推問之。" 鞫廳拿問其馬夫, 馬夫自言: "中途而還, 不知其終。" 上命釋馬夫, 加刑惠英, 更問兒屍同裹之物及所書文字。 是時, 惠英累日拷掠脛骨皆碎, 精神已亂, 乃曰: "兒屍當胸, 果有書字, 蓋曰: ‘伏願龍王水神, 哀憐濟度。’ 云。 又有紅錦小囊, 貯以雕玉蝶佩, 此外更無餘物矣。" 上命更加刑訊, 鉤問其書中緊語及投屍之所, 惠英只呼無可更言, 遂斃。 是時, 姜氏宮人之親近者, 皆死於前後獄事, 産子虛實, 無憑詰問。 上又恐所生之子, 生而匿之, 故窮治其獄。 惠英旣斃數日, 自內獄又出一女人于禁府, 乃惠英之債僕也, 名曰蓮花。 供稱: "上年十二月, 惠英遺以一端綿布曰: ‘以資汝數日之糧。’ 又要與之同行。 見其馬背有一襆裹之物, 而初不知爲何物。 及至中路, 惠英見之大驚。 吾亦自後潛窺, 則內裹小兒之屍, 又有紅錦小囊, 貯以雕玉佩玩。 惠英旋又裹束, 自投於大灘上, 仍謂我曰: ‘此事若洩, 則吾與汝俱未免於大禍矣。’ 上下諭于洪淸監司林墰, 使之急發海邊漁戶之善泅者, 馳驛上送。 旣至, 使之入水窮探, 竟不能得。 於是, 命釋蓮花。 時, 寶蓋山尼女七人, 亦被逮于內獄, 使證惠英行凶之迹, 皆稱冤不服。 上以入居山中, 與僧爲隣, 情涉淫悖, 命刑曹照律科罪。 前後之獄, 女人之及於刑戮者甚衆, 至於深山僧尼, 與世無預, 而是獄及林慶業之獄, 僧尼之徒, 三木囊頭, 纍纍於闕庭, 亦一時非常之變也。
地名: 楊州 (京畿道, 牧)
年: 1664.0

○上引見大臣及備局諸臣於熙政堂。 領相鄭太和曰: "吏曹判書金壽恒北路弊瘼書啓及吏曹參判李尙眞疏中所陳, 欲稟處於榻前矣。" 兵曹判書金佐明持壽恒書啓及尙眞疏本進前, 先以書啓稟之。 上與大臣, 逐節商確, 以爲變通之道, 而使承旨持筆書其議定節目, 又以尙眞疏稟之。 太和曰: "罪案覈處事, 卽右相許積爲刑判時事也。 積今在大臣之位, 似當仍令句管。" 上曰可。 太和曰: "各司奴婢內奴婢身貢蕩滌, 何以爲之。" 上曰: "流亡絶戶蕩滌之擧, 近來不行久矣。" 戶曹判書洪重普曰: "忠淸道所抄流亡絶戶指徵無處者, 凡二百七十餘人, 而慶尙道, 則尤少矣。" 上曰: "各道査覈成冊中, 指徵無處者, 自甲辰以上, 竝蕩滌。" 上以前日引見說話抄啓, 示大臣曰: "欲與相議。" 太和披讀至刑獄事, 上曰: "此事不可過時, 而刑曹判書吳挺一, 今方辭職矣。" 積曰: "待臣僚, 當以廉隅, 似宜遞之。" 上曰: "遞之, 待新判書差出爲之可也。" 太和曰: "臣於頃日陳達宮人選擇時作弊之事矣。 自上出其犯罪者, 送于刑曹, 此擧甚善矣。 然宮中大小事, 宜無不關稟於上, 而今此選擇宮人之事, 聖上未及知之, 臣不勝悚然而驚。" 上曰: "此命令, 初不直出, 故未及知之耳。" 上意, 蓋以選擇之命, 自大妃殿出也。 上曰: "禁吏事, 臺諫所爭, 固得體, 而但專委本司之官, 則恐事不着實矣。" 太和曰: "囚治禁吏之敎, 奉行亦難, 諫院之啓是也。" 上曰: "重則擧劾其官員, 輕則分付法府下人, 使之治罪。" 大司諫南九萬以請寢摘發監司守令營造事連啓, 太和等亦陳其不可, 上曰: "予意在於惡其貪墨, 而若有混被之患, 則不可。 前日擧行條中, 此一款, 勿出可也。" 九萬又啓: "自上遇災警動, 意在除民之瘼, 而時無惠澤可以及民者, 卽今急務, 在於改定貢案。 先朝亦嘗有意於釐正, 而未果焉。 貢物元非祖宗朝金石之典也。 自上進御之物, 不緊而貽弊者甚多, 若改貢案, 則民必蒙惠。 一番變通, 有何難乎?" 上謂大臣曰: "此言何如? 事若可行, 則行之何難。" 九萬曰: "非時難得之物, 代以他物, 各就所産之地, 定其所産之物, 而不散定於他邑則可也。 今若一任其弊, 不思變通, 將何時而可除乎?" 上曰: "令廟堂稟處。" 九萬又啓: "宮女事, 方欲陳達, 而大臣已言之矣。 故規以各司下典選入, 而今則以良女抄擇。 請自今以後, 使刑曹依法典抄入下典, 而別監宮婢等, 私出勒抄之事, 一切禁斷。" 上曰: "三醫司外, 令刑曹擇入。" 九萬又啓: "黃海道戊午年渡遼軍人及丁卯丙子戰亡士卒, 自兵曹至今徵布。 凡死於王事者, 宜有旌表恤孤之典, 而非徒不然, 乃反徵布於沙場之白骨, 死者奚罪哉?" 太和曰: "誠有此事。 若不蕩滌其闕額, 則難祛此弊。" 九萬曰: "取見文書, 則戊午、丙丁戰死者三百餘人。 請竝蕩滌。" 上曰: "令兵曹査出未充定闕額之數。" 九萬又啓: "朝家意在於得, 而惟恐有失。 楊州有改量之擧, 而仍存元結, 不許減縮, 非所以宣示德意於民也。 若定行改量, 則勿用此行會宜矣。" 上曰: "規例如此, 故然耳。" 九萬又啓。 "頃入闕內, 有聲自後苑來, 問之則曰: ‘元子出入時, 別監輩誦眞言, 此其眞言之聲也。’ 元子乃太平百世之本, 敎之當如王季之敎文王, 而今乃以左道示之, 恐或有目濡耳染之患也。" 上曰: "雖是不可, 而宮中自前有此事。" 九萬曰: "旣知其非, 不爲宜矣。" 上曰: "不爲何難。"
地名: 楊州 (京畿道, 牧)
年: 1669.0

○辛巳/上御養心閤召對, 講心《經》、《綱目》。 持平金世鼎於榻前啓請削黜徐必遠, 上不從。 又啓: "前監司閔點枉法循私, 刑殺無辜之狀, 已盡於前日啓辭。 而臣見本道監司呂聖齊査覈狀啓, 則鶴年之子連春、其孫凝立、其外曾孫忠立、忠立之子得生, 皆入軍籍, 合而計之, 則四代良役者, 已過七十三年。 以此言之, 則鶴年、丹之, 雖是李光胤奴婢, 到今年久, 累代良役之後, 不當還賤, 忠立九男之死於杖下, 亦爲明白。 點之偏聽連家人所囑, 枉法循私, 擅殺人命之狀, 節節可駭, 而光胤等冒法請托, 非理橫侵之狀, 不可不懲。 請閔點拿問定罪, 李光胤、洪愼等令本道依律科罪, 鶴年子枝一一仍屬良役。" 上從之。 又以全州府尹安縝罷推事連啓, 上命姑先推考。 又請水原府使沈之溟罷職不敍曰: "本無才識, 年紀又暮, 圻輔重地, 決非所堪。 而臺啓重發之後, 偃然下直, 冒沒廉恥之狀, 尤極可駭。" 上曰: "守令不得陳疏辭免, 則其勢不得不下直, 無可論之罪。 雖以衰耗爲言, 苟非其人, 年雖少, 固不可也, 如其可合, 則老亦何傷。 前日請遞之論, 固已非, 是故大臣雖請許遞, 而特令赴任。 今何可以偃然下直爲罪乎。 之溟纔任楊州, 旣有治績, 則論以衰耗, 未知其意。 論人之道, 豈可若是凌轢也。" 世鼎以承嚴旨, 引避而出。 校理李奎齡曰: "世子輔導之任, 當在老成宿儒, 前頭行幸時, 宜使贊善留都, 以輔導世子。" 上笑曰: "奎齡之言, 正合予意。" 仍以諭宋浚吉, 對曰: "臣何敢當?" 仍達疾病情勢之難留, 且曰: "宋時范仲淹之去國也, 尹洙請同去就。 臣非不知此義, 而行幸陪車駕以往, 甚便當, 故不以煩達矣。 至於輔導之責, 趙復陽在, 委任此人可也。" 奎齡及李敏叙, 皆陳不可許歸之意。 浚吉曰: "今宋時烈之歸, 臣未知其有可去之義也。" 上曰: "無必歸之義, 而遽爾決退, 予甚缺然。" 浚吉曰: "古之君子, 見幾而作, 不竢終日, 未知時烈有何見幾而歸。 然此乃大叚機會也。 自上學問事功, 皆合於道, 則人皆以時烈之去爲過, 若盡廢前功, 未有新得, 則不但今日, 後世之人, 皆以時烈之去爲善矣。 因徐必遠之事, 三司重發, 必遠之長短, 臣所仰達, 而至謂用意, 則非其本情也。" 敏叙曰: "必遠非必有逐去儒賢之意, 而爲人執拗, 作事謬戾, 竟使儒臣, 不安於朝, 則憲府之論, 不爲過矣。 上下不可持久, 宜速從之, 以示好惡。" 上曰: "旣罷其職。 而啓辭措語太過, 故不從矣。" 浚吉曰: "如時烈可與共濟國事者, 徑先退歸。 如臣者宜退而不退, 何益乎。" 上復以世子書筵勉留。
地名: 楊州 (京畿道, 牧)
年: 1677.0

○丁亥/引見大臣、備局諸臣。 領議政許積曰: "慶尙道以倭館之役, 民困倍甚, 宜有慰悅之擧。 辛亥逃故寺奴婢, 限三年減貢者, 今將還徵, 更以三年爲限, 可慰民情。" 其後監司金德遠亦以此狀請, 上從之。 積又曰: "吉州山城已畢築矣。 宜於該邑租稅中量減, 以慰民心。" 其後呂聖齊遞北伯還, 亦爲筵白, 備局請減今年田租之半, 從之。 大司諫權大載啓曰: "崇善君
              瀓於楊州
              海等村, 發民運柴。 侵虐作弊, 與諸宗無異, 不可獨免, 請罷職。" 不允。 先是, 睦來善筵白: "海等村民賣柴資生, 而靈豐君、朗善君、朗原君、崇善君等, 每年秋冬, 勒出六七十駄牛馬, 運柴輸納, 不給雇價。 其後期不輸者, 則侵虐萬端, 冤號徹天。" 上令本道査覈, 果如其言。 備局請罷靈豐等職, 崇善以親王子, 事體自別, 不爲竝請。 及是, 臺官論啓爭執, 竟不從。 大載又啓曰: "諸宮家作弊多端, 穀物、柴炭, 以京江船隻, 不給價而載來。 卸船後, 又以江邊車馬, 勒令輸納, 宜令京兆禁斷, 犯者隨現入啓處置。" 從之。 諸臣皆言寒冱未解, 親耕請退行於二月下亥, 先農祭遣官先行, 上命先農祭依例設行, 親耕時則別祭設行。 積言: "吏判睦來善以三南監司除挈眷事, 陳達矣。 三南監司本不得挈眷, 先朝以監司一周年內, 不能審察道內物情, 欲以二周年爲限, 而特軫其客宦之苦, 遂令挈眷。 挈眷後, 弊端隨生, 湖南則因監司挈眷, 特減全州府尹。 而至於嶺南, 則大丘以一小邑, 旣有監司之挈眷, 又設判官, 邑民尤不支堪。 湖西雖有營需米劃給之事, 以一邑接待監司、判官兩處衙眷, 民弊甚多。 臣意先罷嶺南、湖西兩道監司挈眷, 更以一周年定限, 而其有善治者, 特令仍任似可。" 諸臣皆可其言, 上命湖西、嶺南監司罷其挈眷, 更定以周年之限。 罷對後, 仍命引見下直統制使及守令。
地名: 楊州 (京畿道, 牧)
年: 1679.0

○先是, 廣津出身李仁徵、休徵、聖徵三兄弟, 謁守禦使閔熙曰: "楊州
              美音村有士夫李有湞者, 三月間往來江都, 厥後杜門不出, 迹甚可疑。 且其狀貌, 恰似凶人, 欲爲捕捉, 而聞其帶往江都之奴, 各在他處, 有難一時竝捕, 故來告矣。" 熙卽發送軍校, 設機捕得。 於是, 領議政許積送言, 政院啓請推問, 上始命禁府, 審覈其奴。 後承供以: "有湞初托將往山寺, 纔踰一嶺, 又謂推捉逃奴, 仍向江華, 止于村家, 卽往見李水使于墩臺役所。 入去後酬酢說話, 在外不得聞知。 而都廳下人招渠給米三升, 故果爲受來。 且有湞未訪李水使之前, 索紙於主人有所書, 其夜出給主人, 使之傳致於僧將處, 翌日仍還。" 云云。 三公又請設鞫, 上命鞫於內兵曹, 仍引見三公。 積以凶書中, 有訪我倭洞之語, 而其妻兄成楚客家在倭洞, 有湞妻方在其家, 爲可驗。 有湞供言: "常以避亂爲慮, 而聞紫燕島許民耕食, 果往江都。 見李&#x26E32;, 始知此島入居人, 例有奴子定砲役之事, 仍卽還來。" 云, 而不肯就服, 上命加刑。 先是, 李仁徵欲探有湞情迹, 往有湞家, 則有湞始與其子弘祖同坐, 見仁徵來, 避入房中, 託以晝寢, 終不出來, 弘祖獨待之。 而凶人譏捕撤罷與否, 再三詳問, 故仁徵竝告之。 且有湞以爲: "江都往來之事, 其從兄弟有湸知之。" 云, 故鞫廳請拿弘祖、有湸, 上竝從之。
地名: 楊州 (京畿道, 牧)
年: 1686.0

○御晝講。 執義徐宗泰啓言: "加階之典, 不當輕施, 陞授崇品, 事體尤別。 何可因一時試藝, 使恩數過僭也? 請還收申汝哲、具鎰加資之命。" 上曰: "旣有前規, 且出特恩, 不允。" 侍讀官李頤命、檢討官李允修等曰: "李舜臣、權慄之功, 當時不過於加級, 祖宗朝愼簡之意, 此亦可見。" 上終不聽。 宗泰言: "陵幸還宮時, 駐駕敎場, 太僕正以進鞭立駕後, 小宦詬罵, 有同奴隷, 擠排迫逐, 幾至仆地, 悖慢之習, 不可不懲。 請令査治。" 上初令推考, 宗泰復爭之。 上乃命先罷後推。 宗泰又言: "黃昌副尉家護喪中使, 因事書啓, 請推楊州牧使, 此誠曾所未有。 何敢踰越規制, 輕視朝士, 若是其無嚴哉? 我朝家法, 唯中官無越法度, 最爲美制。 社稷靈長, 亦有所賴, 至于今日, 竝與此而墜壞, 其爲憂有不可言。 貽人國家禍亂者, 莫不由於萌芽之始, 不能早爲之防也。 驕橫縱恣, 不可不痛懲。 請罷職不敍。 上難之曰: "諸邑皆送役丁, 獨楊州人不至, 書啓言此事, 請推一事, 蓋由於不識規例而然耳。" 宗泰曰: "爲中使者, 但當據實陳啓, 以俟處分而已。 況楊牧爵秩不卑, 渠安敢乃爾? 此等事, 每示顧護之色, 臣實悶之。" 上曰。 予只言其事狀而已, 謂之顧護, 是不知予本意也。" 仍從之。 承旨洪萬鍾曰: "侍從臣睦林一之父來善, 年今七十。 宜加一資。" 上曰。" 此乃一時特恩, 纔已定式, 今不可復開路矣。" 頤命曰: "萬鍾所達, 誠爲猥越, 臺臣之不爲請推, 亦甚失體。" 宗泰遂引避。
地名: 楊州 (京畿道, 牧)
年: 1699.0

○楊州士人權以通, 路遇星坪君
              濯, 濯方隨喪行, 怒其不避馬, 使奴歐打。 仍令擔柩, 勒奪靴襪, 擊打前脚, 幾至於死, 狀訴憲府, 憲府啓請拿問定罪曰: "所謂星坪, 不識何狀宗孽, 而驕橫悖惡, 至此之極? 如此無識宗孽, 若不嚴加懲治, 則日後橫恣, 將無所不至。" 上不許曰: "宗室乃金枝玉葉。 雖在末裔, 其不可慢侮也明矣。 設令星坪歐打士人, 一如其狀辭, 不過擧實請罷而已, 今乃大加聲色, 一則曰不識何狀, 一則曰無識宗孽, 慢蔑蹴踏, 殆無餘地, 其在事體, 豈容如是? 殊未穩當也。"
地名: 楊州 (京畿道, 牧)
年: 1724.0

○楊州牧使梁廷虎, 上疏言本邑戶小軍多之弊, 請減其額數, 又言軍布積逋之弊, 請參酌蕩減, 又言留庫穀小之弊, 請南北漢移轉米, 仍留本邑爲糶糴, 又請籍沒奴婢, 劃給本邑, 命廟堂稟處。
地名: 楊州 (京畿道, 牧)
年: 1728.0

○命放告變人金重萬、鄭觀賓, 除重萬實同知, 觀賓實僉知, 令該曹, 覓給章服, 俾肅謝, 賜逆家各一區奴婢、米石有差。 觀賓上疏, 自稱無功, 且言欲赴擧, 辭加資, 上嘉其志, 許之, 改授別提。 命遞楊州牧使兪拓基兼帶鎭禦使, 罷宣傳官闕內別入直, 諭西北安撫使尹憲柱、趙趾彬上來。
地名: 楊州 (京畿道, 牧)
年: 1733.0

○丁丑/行召對。 承旨洪景輔曰: "近來士大夫往往有防納牟利之弊, 榷利耗財, 害及民國。 其弊姑勿論, 風習之汚下至此, 寧不慨然? 故名臣任叔英窮居鄕廬, 其友爲關東伯歷訪之, 欲爲方便救窮, 叔英瞋目曰: ‘此所謂防納耶?’ 古之士大夫, 律己有如此矣。" 侍讀官吳瑗曰: "故副提學李端相, 顯廟朝退居楊州, 不免饑寒。 其友故判書金宇亨爲海西伯聞之, 陰貸糴穀於其奴, 以防納例取剩, 使勿言, 奴如其言, 托他辭以供其主。 後端相覺之, 亟令還納其穀, 古人制行, 有如此者矣。"
地名: 楊州 (京畿道, 牧)
年: 1786.0

○判下輦路之上言一百五十餘度。 長湍人邵泰碩上言: "自謂系出康節, 而大明左統府邵英
              
                【《明史》作榮。】
              後孫也, 乞免軍籍。 判曰: "無論康節後孫, 統府後孫, 豈可侵徵。 分付道臣。" 全羅道進士李敬緝等上言: "故縣監梁子澂, 卽己卯名賢山甫之子。 受業於先正臣金麟厚, 麟厚大奇之, 以女妻之。 遂專意學問, 造詣日深, 爲先正臣李滉、李珥、成渾諸人所推許, 而鄕人以孝聞于朝, 拜居昌、石城兩邑宰。 其後先正臣宋時烈, 撰狀稱揚, 而尙闕俎豆之享。 若於麟厚之祠, 以此配食, 何異考亭之勉齋乎?" 下禮曹, 禮曹言: "粤自肅朝丁丑, 湖南章甫, 請以子澂, 配食於筆巖書院, 而迄今未施者, 已是士林之抑鬱。 請上裁。" 敎曰: "以先正之女壻, 接先正之嫡傳, 又出入諸先正之門, 許令配食, 義無不可。 況於先正家, 纔親撰祭文賜祭, 又命錄後。 此時此擧, 事不偶然。 許之。" 又啓言: "抱川人鄭淳上言, 其先祖贈吏曹判書希登, 請依持平金䃴例, 贈諡矣。 希登, 乙巳死直顚末, 昭載國乘, 則宜在太常議諡之列。" 下吏曹。 吏曹啓: "希登實蹟, 旣在國史, 且有同時, 死直人金䃴賜諡之例。 況今舊申重回, 士林增傷, 特許賜諡, 恐合褒忠之方。" 敎曰: "議大臣。" 旋竝賜諡。 吏曹又啓言: "知禮人李遂泰上言, 其先祖淑琦, 請蒙節惠之典矣。 淑琦, 官戶曹判書, 錄一等勳, 在法當易名。 雖過百年, 不宜終靳。 請下弘文館。 尙州人李國培等上言, 本州忠烈祠配享人, 故忠臣金宗武, 卽副提學就文之子。 壬辰倭奴入寇, 宗武以沙斤察訪, 隷李鎰軍中, 軍敗, 宗武與尙州判官權吉竝死之。 事在《懲毖錄》中, 業已旌閭, 請蒙貤贈云矣。 多士陳請, 公議可見, 請依施。" 允之。 又啓言: "楊州人李海普上言, 其先祖忠肅公
              李尙吉, 立慬江都。 請依金尙容、宋時榮等例, 竝蒙不祧之典矣。 尙吉死義, 昭載國乘, 一體不祧, 無所不可, 勳臣外不祧, 旣非國典。 請上裁。" 批曰: "宋時榮, 旣許不祧。 此無異同。 許施。"
地名: 楊州 (京畿道, 牧)
年: 1797.0

○上, 自華城還。 稷山人
              朴基復上言曰: "臣六代祖臣承宗, 秉義之正, 全節之美, 俱有可據。 當賊臣李爾瞻之主張廢母也, 臣祖以保護爲己任, 爾瞻嗾群凶, 詆訐百端。 觀於尹惟謙、朴時俊兩疏, 臣祖不參誣獄, 不與廢論之實, 可知也。 延興
              金悌男之喪, 主告訃之議, 完平
              李元翼之謫, 有納贖之願, 李植、趙溭之就鞫, 職掌金吾, 多所全活, 李貴、李曙之被誣, 宣力勘簿, 當白大珩之攔入(慶熙宮)
                  〔慶運宮〕
                
              也, 奔赴驅逐, 幸(際)
                〔除〕
              不測之禍。 東陽尉
              申翊聖、勳臣金瑬ㆍ李貴諸人之語, 皆在公私實紀矣。 凶徒倡論廢主沈, 酣臣祖, 欲進而諫不入, 欲退而心不忍。 一心斷斷, 力排凶論, 以挹白扁其堂, 庸寓拱向西宮之意。 至庚申拜相, 常佩毒藥曰: ‘身爲大臣, 危不得扶, 惟有一死自贖。’ 及夫反正之夜, 與子京畿觀察使自興, 同時自盡, 遺書曰: ‘老臣無狀, 不能匡君, 父子同死, 以謝天地神明。’ 乞命有司, 特復臣六代祖承宗及其子自興官爵事。" 下吏曹。 吏曹請議于大臣, 上, 命竝議于曾經吏判以聞。 左議政蔡濟恭獻議曰: "朴承宗當西宮之變, 出力而衛護, 其事雜出於朝野史乘, 此足爲信而有徵。 及當反正之初, 與其子自興, 同時自盡, 亦未始非盡心所事。 若以其身爲首相, 沈酣富貴, 招納權勢, 不能格昏主之非, 幾致宗社傾覆, 得罪於尙論之士, 則此固無辭可辨。 而責備乃所以爲賢者, 豈可人人而以是爲責也? 況丹書之不雪, 官爵之不復, 卽所以勘逆臣者也。 旣知其與逆臣有異, 而以其生不能扶顚支危, 被之以勘逆之律者, 揆以事理, 恐不當如此。" 領敦寧府事金履素議曰: "朴承宗, 以廢朝時首相, 不但沈酣富貴, 與三昌竝稱。 其於廢母時, 匈徒之作俑也, 鍜鍊獄事, 反有助成之端, 則不可以末梢自盡, 有所原恕。" 右議政李秉模議曰: "基復以臣祖臣植之就鞫, 賴其全活, 爲扶護士流之證, 而言頗爽實。 蓋於徐羊甲、沈友英之獄起, 友英文書中, 有臣祖書札三紙, 卽交借書冊事也。 書下鞫廳, 義禁府堂上朴彛叙, 謂判府事朴承宗曰: ‘彼同鄕居文字往復, 不止怪。 且聞其父死未葬, 待葬回啓未晩。’ 承宗素重彛叙, 俛從之。 及洪鎬言事, 將陷重罪, 臣祖以玉堂入晝講, 力陳鎬無他意, 上意解, 洪論遂停。 臣祖之意, 特明鎬心之無他, 不可深罪, 非以鎬言爲是也。 臣祖事實, 不得不略陳, 而數百年斷案已定, 恐不可以一二原恕之論, 有所低仰也。" 上護軍鄭民始議曰: "三昌之貪戀權勢, 助成厲階, 厥罪惟均。 而但朴承宗之怒叱爾瞻, 馳逐賊珩, 其逆折凶謀之功, 不爲不多。 且遺書稱罪, 父子同盡, 亦足見其本心。 將功補過, 原情定罪, 合有參恕之端。" 大護軍金載瓚議曰: "朴承宗之罪犯, 不但昭載於公私文跡, 各有考據, 癸亥改玉後, 特敎與批旨, 揭如日星, 百世可徵。 蓋乙卯正月, 以推戴及咀呪, 獄情日急, 慈宮本宮奴吳允男夫妻, 酷被拷掠, 不服而死。 其子年十三, 律官以年未滿, 不可刑爲言。 承宗時以判府事在鞫座, 盛氣大言曰: ‘本宮奴隷, 只餘此兒。 若不刑此, 鉤問階絶。 雖不可刑, 獨不可壓沙乎?’ 遂壓沙取誣招而獄始成, 西宮之禍益急。 同月初三日, 光海奉慈殿, 移御慶運宮, 設分司備守衛, 承宗又請牢錮宮門, 別置禁兵, 益加防守。 及夫癸亥擧義之夜, 承宗以首相, 在備邊司, 聞事急, 逃還其家, 與其子自興, 越水口門城, 直走其族楊州牧使朴安禮任所, 聞逮捕將及, 知不可免, 跳至松山, 自縊而死。 此承宗情跡之著於文字, 昭不可掩也。 癸亥三月, 兩司發啓曰: ‘承宗之罪, 伯仲於爾瞻、希奮之間。 憑肺腑而任鞫獄, 壓沙十三歲稚兒, 以搆咀呪之禍, 請令軍士衛立慈宮, 以絶外人, 以啓幽廢母后之端, 其慫慂助成之罪, 去爾瞻、希奮者, 幾希矣。’ 又曰: ‘設使承宗, 臨亂忘身, 捍衛君父而死, 已是死不償命, 況脫身逃竄, 勢窮力蹙, 知不可免而自決者乎? 至其臨死之言, 自揜己惡, 歸咎其君, 狡黠誣人, 尤可灼見云。’ 此承宗罪惡之發於臺臣懲討之論者也。 是年三月十九日下敎曰: ‘三昌之罪惡, 似無異同。’ 四月三十日特旨曰: ‘朴承宗父子, 追削籍沒。’ 五月正言洪鎬疏, 救承宗被嚴譴。 副提學趙翼上箚以爲: ‘鎬言雖妄, 不必以言罪言官。’ 下批切責曰: ‘承宗雖不力主廢論, 而陰嗾起獄, 則無異爾瞻。 爾等未能詳知, 而有是言耶?’ 仍遞翼職。 此前後上敎之備載于《國史》、《野乘》者也。 今以承宗, 謂以無所犯而置之淸脫之科, 則天下豈有是也?" 右參贊沈煥之議曰: "朴承宗地聯肺腑, 官居鼎鼐。 論其世則爾瞻、希奮秉國之際也, 能不參涉凶論, 有致身至此者乎? 況以三昌竝名, 則當時公議, 亦可見矣。 癸亥反正之初, 臺閣討罪之啓, 論列甚嚴, 可謂關石之信書也。 惟我仁廟, 下敎 ‘以三昌之罪, 似無異同’, 特命承宗父子追削籍産, 則其義亦已揭日星於百世之下矣。 自夫故相趙翼、臺臣洪鎬以至近世之士, 或爲原恕之論者, 抑何所考據而然耶? 苟以承宗父子之自知其罪, 一時同斃, 謂其盡節於所事之君, 而遂掩其生前所負之罪, 則(楊雄)
                  〔揚雄〕
                
              、荀彧之輩, 皆可謂漢朝立節者乎? 噫! 近年天網太恢, 霈澤旁流, 名載丹書, 罪關鐵案者, 擧被昭洗曠蕩之典, 而在廷諸臣, 顧瞻依違, 莫敢爲爭難之計, 故似此希凱之徒, 接跡而起, 猥越之訴, 犯蹕而登。 長此不已, 則抑恐國法易撓, 有罪者無所懲畏矣。" 吏曹啓言: "戊午之事, 卽天下萬古所無之大變也。 其所醞釀排布, 實基於乙卯誣獄, 而誣獄鍜鍊, 承宗實爲罪首。 則今於數百年鐵案已定之後, 雖有一二原恕之論, 豈可執其粗跡而容議於其間乎? 況多年秉軸, 旣與三昌而竝稱, 半夜逃竄, 自知渠罪之難逭? 其生也有此負犯之罔赦, 其死也益見情跡之畢露, 反覆參究, 無一可恕之端。 朴承宗復官事, 請置之。" 允之。
地名: 楊州 (京畿道, 牧)
年: 1798.0

○備邊司啓言: "安聖鐸農書, 其一, 侈靡成習, 農業懈惰, 自今以後, 市井無賴, 無敢着貂羊之皮, 閭巷細民, 無敢被紬錦之衣, 而良人之道袍, 中(路)
                〔人〕
              之唐鞋, 家奴之笠子, 店漢之蕩巾, 一竝洞禁事也。 凡此諸條, 多載法禁, 惟在有司之臣, 隨時而禁其太甚。 其一, 種桑千株, 是亦富人之産, 貧民無可種之廣地, 富人恥種樹而得爵, 無論貧富, 隨力栽植, 多種者賞以衣帛之典, 闕種者罰以不毛之布事也。 民生之源, 係於農桑, 種桑多者, 何賞可吝? 而第念衣帛之典, 老少服着, 截然定制之前, 便屬虛文。 眞有準數栽種之人, 則無論免賤、免役與加資, 從所願施行。 而楊州之土, 最宜種樹, 爲先自本邑另試, 而不毛之罰, 姑且置之。 其一, 飭鄕約, 此是規風俗勸農民之大本, 遠採周人同井之義, 近取藍田
              呂氏之約, 歷陳於下事也。 鄕約之爲勸農之本, 誠是不易之論。 而多少難便之端, 已陳於前。 此覆啓善爲講行處, 則嘉奬之, 未及講行處, 則恐不必强令行之。 其一, 借器借械資牛資糧之規, 別飭洞里執綱, 勿論耕播移秧鋤耘收穫之節, 元主先作三日後, 泒及於貧殘之類, 穀有餘饒者, 買賣稱貸, 勿出他面他境, 只令推移買販於一洞之內, 則不憂貿販, 大益推移, 而令甲如是, 有所不遵者, 各別治罪, 蕫飭之術, 都在守令, 奉行朝令, 只爲塞責之計, 此則自道伯, 考其農政治忽, 水功興廢, 以爲殿最事也。 牛器借助, 每年勸農之綸, 未嘗不諄諄於此。 而曉飭戒告, 實心勸課, 亶係守令, 以此考績, 前已行會。 至若元主之先作幾日, 不可自朝家作爲界限。 又若饒穀者之勿出他面, 只令推移於一洞之內云云, 此或守令一時權宜之策, 有非朝家無外之意, 著之令甲, 非所可論。 臣以此諸條, 逐一問難, 且以言則儘美, 而間多難於遍頒之意, 曉譬其所以然。 則以爲: ‘如難遍施, 先自所居楊州之地, 斷以試之, 以驗其效, 仍以遍行, 亦是由近及遠之道云。’ 此不害爲務實之政, 請令道臣, 分付該牧使, 使之逐條看詳, 採其可行者, 隨卽採用。" 從之。 敎曰: "安聖鐸之言, 決非臨時應旨咄嗟辦得者, 深庸嘉乃。 侈靡之弊, 奚特妨農而已? 爲國爲家, 百害竝至。 法禁之於化民, 末也。 苟使朝家有卑宮菲衣之德, 卿等有省騶減樂之風, 則都民傚之, 四方則之。 此豈非上下交勉處乎? 諸條之付之該牧使, 採其可行者, 先試楊州一邑, 卿言是矣。 而聖鐸言中逐細利云云, 尤可謂切中時弊。 貌閱關市, 縱曰行不得, 若使朝廷只務勸農, 民間徒知力農, 一切反於是者必禁抑之, 則其爲效將見上而紀綱立, 下而分業定, 駔儈之弊俗, 不期祛而自祛。 大抵我國之爲國, 多賴士大夫之力者, 以其多讀聖賢之書, 恥言市井之利。 眞知如彼爲卑賤, 灼見如此爲高爽, 京外之民, 畏其廉威, 服其公明, 相信而從官長之令, 不敢爲捨本逐末之計。 今之士大夫, 卽古之士大夫。 此一款, 豈待更勸而益勉, 爲聖鐸等漆室過計之憂乎? 適當呼寫批旨, 不得不略及之。 其中種柳一事, 水生木, 雖是五行次第, 爲山者衣被草木, 鬱然成林, 然後土脈滋潤, 泉源湧發。 而近來邱麓, 在處童濯, 一旬之暵, 川則立涸, 數日之雨, 岸則善頹, 旱田水田, 俱受其損, 豈但柳木一種爲哉? 松、檟、枌、楡、椅、桐、梓、漆, 無所不可。 年前故相之撰出《松政節目》也, 有萬株以上, 別般論賞之議。 而未見一道一邑之奉行朝令者。 如是而何望民人之聞風趨事乎? 今不必別立料條, 惟在乎修明舊典, 使之信如四時。 至於種桑, 民生日用, 莫切於衣食, 而穀爲食源, 蠶爲衣源, 固不可闕一。 魯桑荊桑, 雖有樹植之各異, 元不須膏沃肥饒, 山野原隰, 着地則生。 有桑自有蠶, 有蠶自有繭, 粲粲衣服, 豈獨西人之子也? 今之道伯守令, 亦猶古之道伯守令。 何必使七寶桑田, 專美於完平
              李相乎? 凡係栽種固待乎冬春, 而地桑一法, 取椹爲當節。 冊子中勤之一字, 正合此等處收功。 竝以此意, 遍飭於當飭當道, 俾有實效。 而每一令甲之下, 不求烹鮮之宜, 惟行敺爵之政, 其可乎? 至於蠶室種桑, 法意如何? 年來有所嚴飭, 而近聞一味有名無實, 何論我疆爾界? 勿嫌內府外朝, 自今年, 卿與道臣守臣, 往復論難, 別立科條後, 草記以聞。 火粟一事, 山腰以上, 本有禁令, 特以生穀裕食之義, 姑不行畫一之法, 而痛禁之前, 在所當恤。 原田膴膴, 僅茶如飴者, 若思沾體塗足, 終歲艱苦之勞, 則寧忍加一把增一束? 況彼确确山田, 燔木而鋤石, 人繭兩趾, 牛跪一脚, 出入虎豹之窟, 希望秉穗之收, 而不待黃熟, 先稅靑苗, 是豈仁人君子之政乎? 如知其爲切骨民隱, 莫如斯速提警, 拖到秋成。 冊子中豫之一字, 正合此等處施令。 無論公私屯田, 凡例火粟所在邑, 必趁登場後, 從實執卜, 而一遵《通編》二十五日耕作一結之例, 無或違越。 情債謬規, 嚴加禁斷。 繡衣齎去事目, 此條添書。" 李光漢進農書, 凡二十二條。 上, 嘉之, 敎曰: "關東地方褊小, 而進言之多, 甲於諸道, 民俗之淳厚, 可嘉可喜。 見洪川幼學李光漢農書, 近來以農政應旨者, 頗多可觀, 而其悉心對揚, 極意考據, 未有如此之勤者。 明農之方, 其條二十有二, 作農之法, 其目二十有八。 起之以駢儷, 中之以記載, 系之以比興, 其言則經綸, 其文則菽粟。 於此可以知故家遺範之猶有存者, 予甚多之。 朱夫子每言: ‘擧天下知生薑之辣, 待我喫得, 方信眞箇辣。’ 若非身親經歷於田疇之間, 何以道得此也? 況其蒙養, 以至治平之說, 卽諸人所未說者。 而 ‘《小學》之道, 便是農書, 導率之化, 便是農政, 人主之心, 便是元氣’ 云云, 雖置之古名臣奏狀, 亦可謂無愧。 惜乎! 年前關東之賓興也, 該司剡牘, 何未聞若人名字? 卽令廟堂, 逐條稟覆, 仍令掌銓者知悉, 俾此等人, 無作朱子所謂 ‘閉門粥飯僧。’ 又見高城幼學權炫農書所陳諸條, 可知其樸實無隱。 其中許多說弊中, 海弊一事, 朝家前後處分與飭禁何如? 則 ‘封進時作弊’ 云云之說, 又登於應旨冊? 所謂處分云者, 雖似指年前事, 而無論年前與今番此邑與彼邑, 凡封進時營屬犯科, 令朝堂拔例嚴飭道伯, 期於査治。 闢土地又是急先務。 地有可耕, 民無可食, 豈理也哉? 亦令道伯, 從便顧助, 俾有日墾之效。 外此諸條, 可以釐革與蘇捄者, 一體下該道, 從長決處。 又見歙谷幼學趙之榮、鄭致一、表憲正農書, 逖矣海濆, 邑亦十室, 而有此三人之進言。 言之用否, 且置之, 其誠可嘉, 有足以風三百郡縣幾萬人也。 就中大同負持之弊, 結役爲害之言, 分付道伯, 以爲方便之地。 事屬牛羊, 可以反隅, 外此他邑, 亦令照察。 又見高城幼學盧再煌農書, 六件農說, 莫曰夫夫也皆言。 言之者, 卽創自己意, 則此不可以歇看處。 年前三日浦起耕, 有所謂金洛者嚴處之擧矣。 今此陳廢不墾之說, 出於該地方, 無或因三日浦爲戒, 而空棄不可棄之土而然乎? 西湖雖禁爲田, 雲夢豈靳作? 又與他條看詳, 知委於該道, 以爲興利利農之資。 廟堂招致諸生, 讀宣後, 精謄各一本, 分給狀聞事, 下諭江原監司。"
地名: 楊州 (京畿道, 牧)
年: 1808.0

○捕廳啓言: "良人金來榮, 以楊州牧使宋冕載婢夫, 見黜含憾, 去夜持劍突入, 先刺冕載, 又犯其內上典, 亂刺頭部, 子婦及九歲女兒, 亦被刃刺, 擧在死生之中。 請移秋曹, 照法勘斷。" 敎曰: "名分、紀綱, 雖曰掃地, 婢夫之於妻上典, 與奴主之綱常, 相去果幾何, 其犯分蔑紀, 至凶至悖之變, 尤與劫盜無異, 卽是前所未聞之大變怪。 令該曹, 具格嚴刑, 取招後, 卽爲正法, 以爲懲頑慝正名分之地。" 又因堂疏, 命其支屬爲奴破瀦等事, 依法擧行。
地名: 富平 (京畿道, 都護府)
年: 1410.0

○富平府使趙瑨, 削職流公州。 初, 富平土豪前瓮津兵馬使任得方, 放其牛馬驢子, 踏損田禾, 瑨執其奴而杖之。 得方發憤, 遂訴瑨不計年凶, 以不切民食之物, 傭借民力, 犯禁屯田, 販鬻魚鹽, 貿易麻麥, 規利入己等九事于憲府。 憲府覈之, 事頗實, 瑨坐此得罪。 又論得方訴牒, 事多不實, 竝請其罪, 命勿論。
地名: 富平 (京畿道, 都護府)
年: 1417.0

○壬申/杖李弘一百, 籍沒家産; 李文貫、卞臣貴贖杖一百; 李智、李彌、觀音奴、帝釋奴、李先等杖一百; 釋徐思敏及世子殿別監鳥伊。 義禁府鞫文貫等啓曰: "李文貫伏: ‘姪速毛赤李弘進退於世子殿日久, 故予謂弘曰: 「願薦吾二子智、彌於世子。」 其後世子至吾家宿焉, 以後日字孫蒙德之計不告。’ 李智、李彌皆伏: ‘依托李弘, 欲蒙德於世子。 世子至父家及鐵串浦之時, 進見支應。’ 前判事卞臣貴子觀音奴伏: ‘世子去年十月, 至鐵串浦放鷹時, 蒙德爲意, 與李智兄弟及吾兄帝釋奴隨從。’ 臣貴伏: "子帝釋奴、觀音奴等, 於世子富平及鐵串浦出入時隨從, 吾以爲不可叱之。’ 李先伏: ‘世子至文貫戶宿時, 隨從是實。’ 李弘伏: ‘因叔父文貫之請, 率其二子, 薦於世子, 進見再三。 後世子到文貫戶宿焉, 及還京時, 文貫三父子隨至楊花渡。’"
地名: 富平 (京畿道, 都護府)
年: 1425.0

○收內竪金孟職牒, 定爲富平官奴, 收金介職牒, 定爲平壤官奴。 孟嘗被太宗使喚, 及昇遐, 侍衛廣孝殿, 已經三年, 上特除三品。 其在三年也, 乘間出外, 飮酒歌舞娶妻, 至是同僚兪實因相詰發之。 介以失言也。
地名: 富平 (京畿道, 都護府)
年: 1430.0

○刑曹啓: "富平囚私奴上佐、豆彦、亡吾之、於里大等, 鬪殺高乙成。 上佐律該處絞, 豆彦杖一百、流三千里, 亡吾之、於里大等一百。" 上曰: "衆人共殺一人 則疑盡殺之, 申商亦謂可盡殺之。 然以一人之死, 而殺衆人不可也。 《唐律疏議》亦云: ‘只殺爲首者。’ 此雖衆人共傷人命, 非謀故殺, 乃鬪歐殺也。 鬪歐殺者, 前此亦有得活者乎?" 右代言金宗瑞對曰: "近年一二人得活。" 命上佐、豆彦等各減一等。

○義禁府啓: "前永興府使朴冠, 濫刑官奴延萬ㆍ加叱同ㆍ內隱達等六人, 或致死傷, 罪當斬。 判官全强、永興府使李衞、高原郡事李岱、前文川郡事金寶重, 以差使員, 只據冠等枉刑取招, 而加刑鞫問, 杖七十、徒一年半。 監司閔審言不劾冠等之罪, 杖九十, 已令差使員違法壓膝, 自知其非, 不報刑曹, 又不啓聞, 杖八十。 嚴克寬從匿名文書, 枉刑內隱達致死罪, 杖一百、徒三年, 追埋葬銀一十兩, 給付被殺人家。" 命依所啓, 冠減一等; 衛以功臣之子, 只收職牒, 外方付處; 審言只收職牒; 强充驪興府庭燎干, 岱
              富平府庭燎干, 寶重
              高陽縣庭燎干。
地名: 富平 (京畿道, 都護府)
年: 1439.0

○趙瑞康啓曰: "富平縣居私奴於里宗等言: ‘本縣南村蓴池邊西南有溫井。’ 請令尋訪。" 卽傳旨敬差官李師孟, 使尋之, 竟不得。
地名: 富平 (京畿道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。